

ОБЩИНСКИ СЪВЕТ - КАЗАНЛЪК



	




Н     А     Р      Е       Д        Б       А

№  12


ЗА НАСТАНЯВАНЕ ПОД НАЕМ НА ГРАЖДАНИ С ДОКАЗАНИ ЖИЛИЩНИ НУЖДИ И ПРОДАЖБА НА ОБЩИНСКИ ЖИЛИЩА




Приета с Решение № 304 от 24.07.2012 г.,
Изм. с Решение № 839/17.12.2013 г., изм. с Решение № 857/24.01.2014 г., изм. с Решение №1315/13.05.2015  г., изм. с Решение № 147/28.04.2016 г., 
изм. с Решение №202/30.06.2016 г., Изм. с Решение № 975/28.02.2019 г.











НАРЕДБА № 12 
 

ЗА НАСТАНЯВАНЕ ПОД НАЕМ НА ГРАЖДАНИ С ДОКАЗАНИ ЖИЛИЩНИ НУЖДИ И ПРОДАЖБА НА ОБЩИНСКИ ЖИЛИЩА



Глава първа.

ОБЩИ РАЗПОРЕДБИ

Чл. 1. С тази наредба се определят условията и редът за установяване на жилищни нужди, и за настаняването под наем в жилища за отдаване под наем, ведомствени и резервни жилища на община Казанлък, както и условията и редът за продажбата им в съответствие със Закона за общинската собственост и другите разпоредби на действащото законодателство.

Чл. 2. Кметът на общината организира, ръководи и контролира управлението на общинските жилища.

Чл. 3. (1) По своето предназначение общинските жилища са:
 1. за настаняване под наем на граждани с установени жилищни нужди;
 2. за продажба, замяна и обезщетяване на бивши собственици, чиито имоти са отчуждени    
 за общински нужди;
 3. ведомствени;
 4. резервни.
(2) Разпределението на общинските жилища по смисъла на ал. 1 се определя от общинския съвет по предложение на кмета на общината и могат да се променят съобразно потребностите в общината.
(3) Предоставените по реда на тази Наредба общински жилища се ползват съобразно предназначението им и за нуждите, за които са предоставени. Предоставените общински жилища не могат да се преотстъпват за ползване, да се ползват съвместно по договор с трети лица или да се пренаемат. 
(4) Предоставянето и използването на общински жилища за нежилищни нужди се забранява.
(5) Забраната по ал. 4 не се прилага в случаите, когато Общината разполага със свободни жилища за настаняване, за които няма нуждаещи се граждани, отговарящи на условията по чл. 43 и чл. 45 от Закона за общинската собственост. В тези случаи използването на общински жилища за нежилищни нужди е допустимо след промяна на предназначението им по реда на Закона за устройство на територията.







Глава втора.

УСЛОВИЯ И РЕД ЗА УСТАНОВЯВАНЕ НА ЖИЛИЩНИ НУЖДИ И
КАРТОТЕКИРАНЕ



Чл. 4. (1) (Изм. с Решение № 839/17.12.2013 г., изм. с Решение № 1315/13.05.2015 г.) Право да кандидатстват и да бъдат настанени в общински жилища по чл. 3, ал. 1, т. 1 имат нуждаещите се от жилище граждани и техните семейства, когато всички отговарят едновременно на следните условия:
1. (Изм. с Решение № 839/17.12.2013 г.) Не притежават жилище, вила или ½ или повече идеални части от такива имоти, годни за постоянно обитаване, или право на ползване върху тях на територията на Република България. 
2. не притежават жилищен или вилен поземлен имот в населени места, курортни зони, комплекси и вилни зони, земи до 10 км. от морската брегова ивица, както и идеални части или вещно право върху такъв имот;
3. не са носители на право на строеж, започнали индивидуално или групово жилищно строителство, член - кооператори в жилищностроителна кооперация;
4. не са носители на право на ползване върху жилищен или вилен имот по т. 1 или реално обособена част от такъв имот, както и да не са извършвали отказ от учреденото, отстъпено или запазено в тяхна полза право на ползване.                                      
5. не са прехвърляли имоти по т. 1, т.2 и т.3 на други лица през последните 15 /петнадесет/ години, с изключение на прекратяване на съсобственост, или дарение в полза на държавата или Общината;
6. не са извършвали отказ от наследство;                             
7. брутният средномесечен доход на член от семейството за предходните шест месеца не надвишава две минимални работни заплати за страната;
8. (Изм. с Решение №1315/13.05.2015 г.) имат адресна регистрация по постоянен и настоящ адрес в Община Казанлък през последните пет години, преди датата на подаване на заявлението; 
9. не са се самонастанявали в общински жилища и наемното правоотношение за такива жилища не е прекратявано на основание чл. 46, ал. 1, т. 1, т. 3, т. 4 и т. 8 от Закона за общинската собственост;
10. не са отписвани от картотеката на основание чл. 11 и чл. 22, ал.3 от настоящата Наредба.
11. (Нова, с Решение № 839/17.12.2013 г.) Да не е прекратявано наемното правоотношение с гражданина или неговото семейство и да не е осъществявана процедура по принудително изземване на общинско жилище спрямо тях.
12. (Нова, с Решение № 839/17.12.2013 г., изм. с Решение №202/30.06.2016 г.)  Да не са извършвали търговска дейност по смисъла на Търговския закон, с изключение на Едноличните търговци с нает персонал по трудов договор до две лица, както и да не са собственици и да не са притежавали дялове или акции в търговски дружества през последните пет години.
13. (Нова, с Решение № 147/28.04.2016 г.)  Да нямат неуредени задължения към Община Казанлък. 
Липсата на задължения се доказва с удостоверение, подписано от гл. счетоводител на Община Казанлък и директорът на дирекция „Местни приходи“. Удостоверението се прилага служебно към заявлението. 
(2) Обстоятелствата по предходната алинея се установяват с декларация на гражданите, към която се прилагат съответните документи, удостоверяващи фактите, които се доказват с документи, издадени от компетентните органи.

Чл. 5. (1) Лицата и семействата, които отговарят на условията по чл. 4, се подреждат в зависимост от степента на жилищната им нужда в групи, както следва:
1. (Изм. с Решение № 839/17.12.2013 г.) Първа - незаемащи жилищна площ или ползващи нежилищни помещения, като бараки, изби, непригодни тавански помещения и други.
2. (Изм. с Решение № 839/17.12.2013 г.) (Изм. с Решение № 857/24.01.2014 г.) Втора - семейства, живеещи въз основа на свободно договаряне не по-малко от шест месеца преди подаване на заявлението за картотекиране, при условие че наемодател по договора за наем не е техен роднина по права линия без ограничение, а по съребрена линия – до четвърта степен включително;
3. (Изм. с Решение № 857/24.01.2014 г.) Трета - заемащи недостатъчна жилищна площ по нормите на чл. 17 от настоящата наредба, включително и неплащащи наем. 
(2) (Изм. с Решение № 839/17.12.2013 г.) При подреждане  на лицата и семействата в една и съща група се дава предимство и се разпределят кандидатстващите в следните подгрупи:
1. Първа подгрупа – самотни родители, осиновители, настойници и приемни родители на непълнолетни деца; 
2. Втора подгрупа - семейства, в които има лица с трайно намалена работоспособност над 71 % или дете с намалена способност за социална адаптация 50 и над 50%;
3. Трета подгрупа - семейства с три и повече непълнолетни деца;
4. (Изм. с Решение № 839/17.12.2013 г.) Четвърта подгрупа – млади семейства и семейства с едно или две непълнолетни деца, както и едночленни семейства.

Чл. 6. (1) В община Казанлък се съставя и поддържа картотека на нуждаещите се от жилища лица и техните семейства, които отговарят на условията по чл. 4.
(2) Картотекирането на нуждаещите се от жилища граждани се извършва въз основа на заявление и декларация по образец, утвърден от кмета на Общината.

Чл. 7. (1) Заявлението за картотекиране се подава до кмета на Общината в Центъра за информация и услуги на гражданите, находящ се в сграда на Община Казанлък, бул. „Розова долина“ № 6. Към същото се прилага декларация по ал. 3.
(2). В заявлението се посочват: трите имена; ЕГН, семейното положение, местоработата и продължителността на адресната регистрация (постоянен и настоящ адрес) на заявителя;
(3) В декларацията се посочват:
1. Трите имена, ЕГН, постоянен адрес;
2. имотно състояние по чл. 4, ал. 1, т. 1- 4 и т. 8 ;
3. материално положение по чл. 4, ал. 1, т. 7 (общ доход на членовете на семейството за предходните шест месеца, формиран от възнаграждения по трудови и служебни правоотношения, възнаграждения по договори за контрол и управление на предприятия, пенсии, парични обезщетения за временна неработоспособност, парични обезщетения за
безработица, помощи по Закона за социално подпомагане, помощи по Закона за семейни помощи за деца, добавки по Закона за интеграция на хората с увреждания, както и допълнителни доходи от хонорари, търговска и стопанска дейност, наем, аренда, възнаграждения по граждански и търговски договори, авторски и лицензионни възнаграждения и други);
4. жилищните условия, при които живее семейството към момента на подаване на заявлението: вписват се данни за вида (жилищни, нежилищни), размера и собствеността на обитаваните помещения, брой съжителстващи семейства;
5. данни за предишни картотеки. 
(4). Към декларацията се прилагат за заявителя и всеки член от неговото семейство:
1. удостоверение за декларирани данни, издадено от Дирекция „Местни приходи от данъци, такси” при община Казанлък, а при необходимост и от други Общини;
2. удостоверения от Службата по вписванията – Казанлък за вписвания, отбелязвания и заличавания по партидата на лицето, а при необходимост и от служби по вписванията в други населени места;
3. удостоверения за доходи по смисъла на чл. 4, ал. 1, т. 7 от настоящата Наредба;
4. удостоверение от Дирекция „Бюро по труда” – Казанлък  за доказване на обстоятелството, че през предходния шестмесечен период лицето е било безработно с или без право на парично обезщетение;
5. копие от договор/и за наем/и;
6. копие от експертно решение на териториална експертна лекарска комисия (ТЕЛК) или Националната експертна лекарска комисия (НЕЛК), ако има такова;
7. удостоверение за промяна в данните за настоящ и постоянен адрес от Дирекция Гражданска Администрация и Административно Обслужване при община Казанлък.
8. квитанция за платена такса само за заявителя от 1 лв. съгласно изискванията на Наредба № 26 на ОбС Казанлък;
9. други документи по преценка на заявителя;
(5) Документите по предходната алинея се предоставят лично от заявителя.                                                                    Всяко представено копие от документ се заверява собственоръчно от заявителя/декларатора и се сверява с оригинала от служител на община Казанлък, за което същите се подписват. 
(6) Комисията по чл. 8, ал. 1 може да изиска допълнително документи за установяване на сочените в декларацията обстоятелства, да събира служебно такива, както и да извършва проверки на посочения настоящ адрес. Когато документите следва да се представят от заявителя на същия се определя срок, съобразен с обичайните срокове за снабдяване с документите.
(7) Служител на община Казанлък не може да откаже приемането на заявлението. Същото се приема с входящия номер и дата на действителното подаване.

Чл. 8. (1) Кметът на общината назначава комисия за установяване на жилищните нужди и картотекиране на граждани.
(2) Комисията се състои от 5 члена. В състава и задължително се включват експерти от община Казанлък.
(3) Комисията по ал. 1 разглежда в едномесечен срок от постъпването им подадените заявления и декларации за картотекиране в пълен състав и взема решения с обикновено мнозинство.
(4) Решенията на комисията се оформят в протокол, които се представя на кмета на Общината в 7-дневен срок от провеждане на заседанието за утвърждаване. 
(5) Въз основа на представения протокол кметът на община Казанлък издава заповеди за вписване в картотеката и определяне на група или подгрупа или отказ за вписване в картотеката съответното лице, подало заявление.
(6) Заповедите по предходната алинея се съобщават и подлежат на обжалване по реда на Административнопроцесуалния кодекс.

Чл. 9. (1) Гражданите, картотекирани по реда на тази глава, са длъжни в периода от 01 януари  до 31 март на всяка календарна година да подават нова декларация по чл. 7, ал. 3 заедно с необходимите документи или съответно декларация, че няма промяна в декларираните данни.
(2) В едномесечен срок от настъпване на промяна на данните по чл. 7, ал. 3 и на условията по чл. 4 през текущата година, гражданите, картотекирани по реда на тази глава, са длъжни да уведомят писмено Кмета на община Казанлък като попълнят нова декларация и представят съответните документи. 
(3) Неизпълнението на задълженията по ал. 1 или ал. 2 е основание за отписване от картотеката.

Чл. 10. Гражданите, посочили неверни данни или несъобщили в декларациите съответните обстоятелства, носят отговорност съгласно чл.313 от Наказателния кодекс.

Чл. 11. Отписват се от картотеката лицата, неотговарящи на условията по чл. 4 от настоящата Наредба и настанени в общинско жилище.

Чл. 12. (1) Отписването от картотеката става със заповед на кмета на община Казанлък въз основа на решение на комисията по чл. 8, ал. 1.
(2) Заповедта по предходната алинея се съобщава и подлежи на обжалване по реда на Административнопроцесуалния кодекс.
(3) Отписаните от картотеката лица и техните семейства не подлежат на ново картотекиране до изтичане на календарната година, през която заповедта по ал. 1 е влязла в сила.

Чл. 13. За лица и техните семейства, при които е налице промяна в декларираните обстоятелства, комисията по чл.8 от Наредбата взема ново решение за определяне на съответната степен на жилищна нужда.

Чл. 14. Документите на лицата отписани от картотеката, се съхраняват за срок от пет години от датата на влизане в сила на заповедта за отписване.                                                       




Глава трета.

НАСТАНЯВАНЕ ПОД НАЕМ НА ГРАЖДАНИ С УСТАНОВЕНИ
ЖИЛИЩНИ НУЖДИ

Чл. 15. В жилища за отдаване под наем се настаняват:
1. лица с жилищни нужди, установени по реда на глава втора от настоящата Наредба;
2. наематели на общински жилища, които се засягат от ново строителство, надстрояване или пристрояване, основен ремонт или реконструкция.

Чл. 16. (1) Настаняването на гражданите и техните семейства в общинско жилище се извършва след решение на комисията по чл.8 от Наредбата.
(2) Настаняването се извършва със заповед на кмета на общината за срок до 5 (пет) години.
(3) В заповедта за настаняване се посочват: трите имена и ЕГН на настаненото лице, броят, трите имена и ЕГН на членовете на семейството, вида и местонахождението на жилището, срокът за настаняване и наемната цена.
(4) Въз основа на настанителната заповед се сключва писмен договор за наем  между кмета на Общината и настаненото лице, в който се определя: редът за предаване и приемане на имота, правата и задълженията на страните, наемната цена, срокът, размер на депозита, отговорността при неизпълнение, поддържането (текущи и основни ремонти), прекратяването и други условия на наемното правоотношение.
(5) Наемателите на общински жилища представят ежегодно в периода от 01 януари до 31 март на текущата година декларация, като същата се подава лично от титуляра на настанителната заповед като се подписват пред служител на община Казанлък.               
(6) Неизпълнението на задължението по предходната алинея е основание за прекратяване наемното правоотношение. 
(7) Когато от подадената декларация се установи, че наемателят не отговаря на условията за настаняване или че не е изпълнил задължението си по ал. 5, комисията по чл.8 от Наредбата уведомява кмета на Общината и предлага предприемане на действия за прекратяване на наемните правоотношения. 

Чл. 17. (1) Установяват се следните норми за жилищно задоволяване:
1. на едночленно семейство - до 25 кв. м жилищна площ;
2. на двучленно семейство - до 40 кв. м жилищна площ;
3. на тричленно и четиричленно семейство - до 55 кв. м жилищна площ;
4. на семейство с 5 и повече членове - до 15 кв. м жилищна площ в повече за следващите членове;
(2) При определяне на необходимата жилищна площ може да се взема предвид и детето, което ще се роди.
(3) За задоволяване на специфични нужди към жилищната площ по ал. 1 и ал. 2 може да се включи допълнителна жилищна площ (стая) до 15 кв. м, когато член на от семейството страда от болест, която дава право на самостоятелна стая за живеене, съгласно списък, утвърден от министъра на здравеопазването, или се нуждае от помощта на друго лице съгласно експертно решение на териториалната експертна лекарска комисия (ТЕЛК) или на Националната експертна лекарска комисия (НЕЛК).
(4) Настаняването в жилища с площ, по-малка от определената в ал. 1, може да стане само с писмено съгласие на заявителя.
(5) Когато жилището надвишава нормите по ал. 1 – 3 с повече от 10%, за жилищната площ над допустимата се заплаща наемна цена в двоен размер.

Чл. 18. (1) В едно жилище се настанява само едно семейство.
(2) Две или повече семейства могат да се настаняват в едно жилище при спазване на нормите за жилищно задоволяване по предходния член и с изричното им писмено съгласие.
(3) Наемателите, по тяхно искане, могат да бъдат пренастанени в друго общинско жилище при промяна на обстоятелствата, водещи до промяна на жилищната им нужда. Пренастаняването се извършва при наличие на свободни жилища за остатъка от петгодишния срок по чл. 16, ал. 2 от настоящата Наредба, след разглеждане на искането от комисията по чл.8 от Наредбата.

Чл. 19. Преди издаване на настанителната заповед лицето, подлежащо на настаняване, подава декларация за наличие или липса на промяна на обстоятелствата в семейното и имуществено положение. 

Чл. 20. Настанителната заповед има действие за всички членове на семейството на настанения.

Чл. 21 Заповедта се връчва на настаненото лице срещу подпис.                                

Чл. 22. (1) Издадените заповеди се изпълняват от служители на община Казанлък.
(2) Ако в едномесечен срок от връчване на заповедта наемателят не заеме посоченото жилище, не се сключва Договор за наем.
(3) В случаите по ал.2, комисията по чл.8 от Наредбата може да предложи за отписване от картотеката лицето, което е отказало да заеме предложеното жилище. 



Глава четвърта.

НАСТАНЯВАНЕ В РЕЗЕРВНИ ЖИЛИЩА

Чл. 23. В резервните жилища се настаняват под наем за срок не по-дълъг от 2 (две) години лица:
1. жилищата, на които са станали негодни за обитаване в резултат на природни и стихийни бедствия и аварии. 
2. жилищата на които са застрашени от самосрутване, когато същите се намират на територията на град Казанлък. 
3. в семействата на които са налице остри социални или здравословни проблеми.

Чл. 24. Настаняването на лицата по чл. 23, т. 1 от настоящата Наредба се извършва със Заповед на Кмета на Общината, без да е необходимо решение на комисията по чл. 8. Във връзка с настаняването е необходимо само подаването на заявление. 

Чл. 25. (1) Заявленията и декларациите за настаняване в резервно жилище в случаите на чл. 23, т.т. 2 и 3 се разглеждат най-късно в едномесечен срок от постъпването им от комисията по чл. 8 с оглед установяване на обстоятелствата във връзка с настаняването.               
(2) В случаите на чл. 23, т. 3, комисията по чл. 8 може да поиска служебно, становище от Дирекция „Здравеопазване, превенции, социална дейност и трудова заетост” за характера на здравословния или социален проблем на заявителя и необходимостта да бъде предоставено резервно жилище.
(3)  Не се допуска настаняване в общински резервни жилища на граждани, чийто собствени жилища са станали негодни за използване, поради естествено износване, застрашени са от самосрутване, вредни са в санитарно-хигиенно отношение и поради това, че не могат да се поправят или заздравят, подлежат на премахване по реда на чл. 195 от Закона за устройство на територията. 
(4) Решенията на комисията се оформят в протокол, които се представя на кмета на Общината в 7-дневен срок от провеждане на заседанието за утвърждаване. 
(5) Въз основа на представените решения по предходната алинея кметът на общината настанява или отказва да настани в резервно жилище, лицата кандидатстващи за такова като заповедите подлежат на обжалване по реда на Административнопроцесуалния кодекс.

Чл. 26. (1) Настаняването под наем на одобрените за настаняване в резервно жилище се извършва при условията на чл. 17 от настоящата Наредба.
(2) В заповедта за настаняване се посочват: трите имена и ЕГН на настаненото лице, броят, трите имена и ЕГН на членовете на семейството, вида и местонахождението на жилището, срокът за настаняване и наемната цена.
(3) Въз основа на настанителната заповед се сключва писмен договор за наем между кмета и настаненото лице, в който се определя: редът за предаване и приемане на имота, правата и задълженията на страните, наемната цена, срокът, отговорността при неизпълнение, поддържането (текущи и основни ремонти) и други условия по наемното правоотношение.
(4) Гражданите, настанени под наем в резервни жилища, са длъжни при промяна на обстоятелствата по чл. 23 в едномесечен срок да уведомят писмено община Казанлък.

Чл. 27. (1) След изтичане на 2-годишния срок за настаняване по чл. 23 наемното правоотношение се прекратява със заповед на кмета на община Казанлък.
(2) В случай, че не са отпаднали условията на чл. 23 и едновременно с това настаненото лице и неговото семейство отговарят на условията по чл. 4, същото може да бъде настанено в жилище за отдаване под наем на граждани с установени жилищни нужди при наличие на свободно жилище
(3) В случаите по ал. 2 настаняването се извършва въз основа на заявление и декларация по общия ред.                                         
(4) При положително становище от комисията кметът на Общината може да издаде заповед за настаняване за срок не повече от 1 (една) година.


Глава пета.

НАСТАНЯВАНЕ ВЪВ ВЕДОМСТВЕНИ ЖИЛИЩА


Чл. 28. Във ведомствени жилища се настаняват служители от администрацията на общината, звената на общинска бюджетна издръжка, управители, изпълнителни директори и други кадри на юридически лица с общинско участие, както и висококвалифицирани техни работници и служители, ако те или членовете на семейството им не притежават жилище или вила или идеални части от такива имоти на територията на община Казанлък, освен когато за същите има влязла в сила заповед по чл. 195, ал. 6 от Закона за устройство на територията и не са се разпореждали с такива три години преди подаване на заявлението за настаняване, и които нямат задължения към общинския бюджет. При възникнала необходимост във ведомствените жилища за определен срок могат да бъдат настанявани  български и чужди граждани, работещи по международни програми и проекти. Настаняването на лицата се извършва със заповед на кмета на Общината.

Чл. 29. (1) Кандидатстването за настаняване под наем във ведомствено жилище се извършва въз основа на заявление и декларация по образец, утвърден от кмета на Общината.
(2) В заявлението се посочват:
1. трите имена, ЕГН, семейното положение, местоработата и адресната регистрация (постоянен и настоящ адрес) на членовете на семейството;
2. местоработата и длъжността, която лицето заема;
4. жилищните условия, при които живее семейството към момента на представяне на заявлението; вписват се данни за вида (жилищни, нежилищни), размера и собствеността на обитаваните помещения, брой съжителстващи семейства.
(3) Към заявлението се прилага и мотивирано становище от прекия ръководител на        кандидатстващия служител, извън общинска администрация.

Чл. 30. Заявлението за настаняване и декларацията по предходния член се подават до кмета на Общината лично от кандидата.

Чл. 31. (1) Постъпилите заявления и декларации за настаняване във ведомствено жилище се разглеждат от комисията по чл. 8 в едномесечен срок от подаването, с оглед установяване на обстоятелствата по чл.28 и чл.29;
(2) Комисията одобрява и класира кандидатите, които да бъдат предложени на кмета на общината за настаняване във ведомствено жилище.                                 
(3) Решенията на комисията се оформят в протокол които се представя на кмета на Общината в 7-дневен срок от провеждане на заседанието за утвърждаване. 
(4) Въз основа на представените решения по предходната алинея кметът на Общината може да настани или да откаже да настани във ведомствено жилище.

Чл. 32. (1) Настаняването под наем във ведомствени жилища се извършва със заповед на кмета на Общината. Заповедта се издава за срок до 10 (десет) години, но за не повече от срока по договора на служебното или трудово правоотношение.
(2) В заповедта за настаняване се посочват: трите имена и ЕГН на настанения служител, броят, трите имена и ЕГН на членовете на семейството, вида и местонахождението на жилището, срокът за настаняване и наемната цена.
(3) Въз основа на настанителната заповед се сключва писмен договор за наем между кмета на Общината и настаненото лице, в който се определя: редът за предаване и приемане на имота, правата и задълженията на страните, наемната цена, срокът, отговорността при неизпълнение, поддържането (текущи и основни ремонти) и други условия по наемното правоотношение.
(4) Служителите, настанени под наем във ведомствени жилища, както и членовете на техните семейства, представят ежегодно в периода от 01 януари до 31 март на текущата година декларации за обстоятелствата по чл. 28 и чл.29 от настоящата Наредба. 



Глава шеста.

НАЕМНИ ЦЕНИ

Чл. 33. (Изм. с Решение № 147/28.04.2016 г.)  Месечната наемна цена за общинските жилища се определя за 1 кв.м застроена площ и е в размер на 0,55 лв.

Чл. 34. (Изм. с Решение № 147/28.04.2016 г.)  Месечната наемна цена за застроена площ, ползвана от семейства с три и повече деца и лица с трайно намалена работоспособност – от 71% е 0.50 лв./кв.м.

Чл. 34а (Нов, с Решение № 147/28.04.2016 г.)  На основание издадена Заповед за настаняване всеки наемател се задължава да внесе ТРИ месечни наемни вноски, които остават като гаранция по изпълнение на Договора за наем. В случай, че наемната вноска за наемател е под 20.00 лева, само за такива наематели базисната основа се определя на 20.00 лева. Депозитът се връща на наемателя при прекратяване на сключения Договор за наем и след изплащане на всички наемни вноски и други сметки при ползването на предоставеното жилище под наем. В случай, че наемателят не изпълни горепосочените задължения в срок от 7 дни след освобождаване на предоставеното жилище, наемодателя може да прихване дължимите суми от депозита, като върне остатъка, ако има такъв. За наемател с прекратени наемни правоотношения депозитната вноска не се възстановява. 

Чл.35. (Изм. с Решение № 147/28.04.2016 г.)  Граждани с прекратени наемни правоотношения до освобождаването на общинското жилище заплащат пазарен наем в размер на 1,50 лв. за квадратен метър застроена площ.



Глава седма

ПРЕКРАТЯВАНЕ НА НАЕМНИТЕ ПРАВООТНОШЕНИЯ

Чл. 36. (1) Наемните правоотношения за жилища по чл. 3, ал. 1, т. 1 се прекратяват на основанията, установени в чл. 46 от Закона за общинска собственост, както следва: 
1. неплащане на наемната цена или на консумативните разноски за повече от три месеца;
2. извършване на ново строителство, надстрояване или пристрояване, основен ремонт или реконструкция, когато се засягат обитавани помещения;
3. нарушаване на добрите нрави;
4. неполагане грижата на добър стопанин при ползване на жилището;
5. прекратяване на трудовите или служебните правоотношения на настанените във ведомствено жилище лица, освен ако в настоящата Наредба е предвидено друго;
6. изтичане на срока за настаняване;
7. отпадане на условията за настаняване на наемателя в общинско жилище;
8. използване на жилището не по предназначение;
9. при системни нарушения на обществения ред, определен с Наредба № 1 на ОбС Казанлък, Закона за управление на етажната собственост, установени с Протоколи и Констативни актове;
10. други основания, определени с настоящата Наредбата. 
(4) В договора за наем могат да бъдат предвидени и други основания за прекратяване на наемните правоотношения.
(5) Наемните отношения за резервните жилища се прекратяват с изтичане на срока на договора и при отпадане на обстоятелствата.
(6) Наемните правоотношения за ведомствените жилища се прекратяват при условията на чл. 46 от Закона за общинската собственост или при прекратяване на трудовото или служебно правоотношение на наемателя с община Казанлък, както и с изтичането на срока на договора. 
(7) Наемното правоотношение се прекратява със заповед на Кмета на общината. В заповедта се посочват основанието за прекратяване на наемното правоотношение и срокът за опразване на жилището, който не може да бъде по-дълъг от един месец.
(8) Ако наемателят откаже да освободи доброволно общинското жилище в указания му срок, то се изземва по реда на чл.65 от Закона за общинската собственост със Заповед на кмета на Общината.
(9) При прекратяване на наемното правоотношение на основание ал. 1, т.2 към заповедта по ал. 7 се прилага настанителна заповед за друго общинско жилище, ако наемателят отговаря на условията за настаняване.
(10) След изтичане на срока на настаняване, ако наемателят отговаря на условията за настаняване под наем в общинско жилище отново може да бъде настанен в такова, след подадено заявление и декларация, както и решение на комисията по чл. 8.
(11) Заповедта по ал. 7 може да се обжалва пред административния съд по реда на Административнопроцесуалния кодекс. Жалбата не спира изпълнението на заповедта, освен ако съдът разпореди друго.


Глава осма

ПРОДАЖБА НА ОБЩИНСКИ ЖИЛИЩА

Чл. 37. (1) Продажбата на общински жилища, определени за отдаване под наем на граждани с доказани жилищни нужди, може да се извърши по молба на наемателя, ако са налице следните условия:
1. (Отм. с Решение № 975/28.02.2019 г.);
2. да отговаря на условията за настаняване в общинско жилище за граждани с установени жилищни нужди;
3. да е наемател на общинско жилище на основание настанителна заповед за жилище не по-малко от 3 (три) години без прекъсване;
4. да отговаря на нормите за настаняване по чл. 17;
5. да е направил писмено искане за закупуване до кмета на Общината;
6. да няма неизплатени задължения за наем и консумативни разноски;
7. да няма задължения към общинския бюджет.
[bookmark: _GoBack](2) Исканията по ал. 1, т. 5 се придружават от документи за установяване на условията за извършване на продажбата.
(3)  Продажбата по ал.1 се извършва по пазарна цена.
(4) Оценките на общинските жилища се извършват от оценители, отговарящи на изискванията на Закона за независимите оценители.
(5)  Разходите по изготвянето на оценката са за сметка на заявителя.

Чл. 38. (1) Ведомствените жилища на общината могат да бъдат продавани на служители от общинската администрация или звената на общинска бюджетна издръжка, настанени по реда на настоящата Наредба.
(2) Ведомствените жилища на общината могат да бъдат продавани на настанените в тях служители, които отговарят на следните условия:
1. (Отм. с Решение № 975/28.02.2019 г.);
2. да отговарят на условията за настаняване в общинско ведомствено жилище;
3. да имат не по-малко от пет години стаж без прекъсване в общинската администрация от датата на настаняването;
4. да отговарят на нормите за настаняване по чл. 17;
5. да са направили писмено искане за закупуване до кмета на общината;
6. да нямат неизплатени задължения за наем и консумативни разноски;
7. да нямат задължения към общинския бюджет.
(3) Исканията по т. 5 се придружават от документи за установяване на условията за извършване на продажбата.

Чл. 39. (1) Исканията за покупка на общинско жилище по чл. 37 и чл. 38, се разглеждат от комисията по чл. 8 от настоящата Наредба.
(2) Комисията разглежда постъпилите искания в едномесечен срок от постъпването им, извършва проверка за наличието на условията за продажба и прави предложение до кмета на Общината. 
(3) Въз основа на решението по предходната алинея кметът на Общината внася предложение до общински съвет за продажба на конкретни жилища.
Чл. 40. (1) Общинските жилища се продават на техните наематели след решение на общинския съвет, в което се посочва точният им адрес, вид, застроена площ и продажна цена.
(2) Продажната цена на жилищата се определя от Общинския съвет и не може да бъде по-ниска от данъчната им оценка.

Чл. 41. (1) Въз основа на решението по предходния член кметът на Общината извършва продажба на съответното общинско жилище, като издава заповед, която се връчва на кандидат-купувача.
(2) След плащане на цената, дължимите данъци, такси и режийни разноски в посочения в заповедта срок, кметът на общината сключва договор за покупко-продажба.
(3) Когато заявителят не извърши дължимите плащания по ал. 2, същият губи правата си по съответното решение на общинския съвет по чл. 40 и производството се прекратява, като същият освобождава жилището в едномесечен срок.

Чл. 42. Резервните жилища не подлежат на продажба.

Чл. 43. Не могат да се продават общинските жилища в сгради, предвидени за премахване за ново строителство по действащия ПУП и такива в сгради, които представляват строежи, които поради естествено износване или други обстоятелства са станали опасни за здравето и живота на гражданите, негодни са за използване, застрашени са от самосрутване, създават условия за възникване на пожар или са вредни в санитарно - хигиенно отношение и не могат да се поправят или заздравят, чието състояние е установено по реда на чл. 196 от Закона за устройство на територията.





Допълнителни разпоредби

§ 1. По смисъла на тази Наредба:
1. „Жилище” е съвкупност от помещения, покрити и/или открити пространства, обединени функционално или пространствено в едно цяло за задоволяване на жилищни нужди.
2. „Полезна площ на жилище” е сумарната площ на всички помещения в него, измерена по вътрешните зидарски очертания на стените, и цялата площ на балкони, лоджии, веранди и тераси, с изключение на площта, заета от ограждащите и разпределителните  стени на жилището, и площта на складовите помещения – мазе, барака или таван. 
3. „Младо семейство” са семейства, в които и двамата съпрузи не се навършили 35 години към датата на подаване на заявлението.
4. „Самотен родител” е лице, което поради вдовство, развод или несключен граждански   брак отглежда сам деца до 18-годишна възраст, както и навършилите пълнолетие лица, в случай че продължават да учат, до придобиване на средно общо или професионално образование, но не по-късно от навършване на 20-годишна възраст.
5. „Семейство” са лицето (заявител, наемател), неговият съпруг или съпруга и ненавършилите пълнолетие техни деца, ако не са встъпили в брак;
6. ”Консумативни разноски” по смисъла на чл. 36, ал. 1, т. 1, са разходите за ел. енергия, вода, телефон, топлоенергия, ТБО и др., свързани с обитаване на жилището;
7. ”Нарушение на добрите нрави” е действие или бездействие, което отрицателно въздейства върху установените в обществото морални и/или етични норми, или е в противоречие с тях;
8. “Грижа на добър стопанин” е грижата, която би положил наемател при ползването на собствен имот;
9. “Картотекиране” е вписване в картотеката на Общината и определяне степента на жилищна нужда на физическо лице по низходящ ред в групи и подгрупи, със съответен цифров и словесен израз;
10. "Основен ремонт" е частично възстановяване и/или частична замяна на конструктивни елементи, основни части, съоръжения или инсталации на строежа, както и строително- монтажните работи, с които първоначално вложени, но износени материали, конструкции и конструктивни елементи се заменят с други видове или се извършват нови видове работи, с които се възстановява експлоатационната им годност, подобрява се или се удължава срокът на тяхната експлоатация;
11. "Текущ ремонт" е подобряването и поддържането в изправност на сградите, постройките, съоръженията и инсталациите, както и вътрешни преустройства, при които не се:
а) засяга конструкцията на сградата;
б) извършват дейности като премахване, преместване на съществуващи зидове и направа на отвори в тях, когато засягат конструкцията на сградата;
в) променя предназначението на помещенията и натоварванията в тях.
12. „Постоянен адрес” е адресът в населеното място, което лицето избира да бъде вписано в регистъра на населението. Постоянният адрес е винаги на територията на Република България. Всяко лице може да има само един постоянен адрес.
13. „Настоящ адрес” е адресът, на който лицето живее. Всяко лице има само един настоящ адрес.



Преходни и Заключителни разпоредби

§ 2. В 3-месечен срок от публикуването на настоящата Наредба лицата, картотекирани по реда на Наредба № 12 – „За настаняване под наем на граждани с доказани жилищни нужди и продажба на общински жилища на техните наематели и на други лица”, приета с Решение № 196/24.02.2005 г. на ОбС Казанлък, пром. и доп. с Решение № 475 от 29.06.2006 г. на ОбС Казанлък, изм. с Решение № 218/09.07.2009 г. на ОбС Казанлък, изм. с Решение №611/22.03.2011 г. на ОбС Казанлък, следва да подадат заявление и декларация съобразно изискванията, приети с настоящата Наредба /чл. 7/. В случай, че не бъдат подадени посочените заявление и декларация, то лицата няма да бъдат вписани в картотеката и исканията им за настаняване в общинско жилище няма да бъдат разглеждани. 
§ 3. (1) В 3-месечен срок от публикуване на настоящата Наредба наемателите на общински жилища, чиито наемни правоотношения са възникнали при действието на Наредба № 12 – „За настаняване под наем на граждани с доказани жилищни нужди и продажба на общински жилища на техните наематели и на други лица”, приета с Решение №196/24.02.2005 г. на ОбС Казанлък, пром. и доп. с Решение №475 от 29.06.2006 г. на ОбС Казанлък, изм. с Решение №218/09.07.2009 г. на ОбС Казанлък, изм. с Решение №611/22.03.2011 г. на ОбС Казанлък, следва да подадат декларация по чл. 7, ал. 3 с приложени документи по чл. 7, ал. 4 от настоящата Наредба.
 (2) В едномесечен срок след изтичане на срока по ал. 1 комисията по чл. 8 разглежда постъпилите декларации по предходната алинея. По отношение на лицата, отговарящи на изискванията на настоящата Наредба прави предложение за настаняване в същото жилище при условията на действащите разпоредби, а по отношение на лицата, които не отговарят на изискванията или не са подали декларации в срока по ал. 1 прави предложение за прекратяване на съществуващите наемни правоотношения. 
§ 4. Наемните правоотношения, възникнали при действието на Наредба № 12 - „За настаняване под наем на граждани с доказани жилищни нужди и продажба на общински жилища на техните наематели и на други лица” приета с Решение №196/24.02.2005 г. на ОбС Казанлък, пром. и доп. с Решение №475 от 29.06.2006 г. на ОбС Казанлък, изм. с Решение №218/09.07.2009 г. на ОбС Казанлък, изм. с Решение №611/22.03.2011 г. на ОбС Казанлък, се уреждат съгласно изискванията в настоящата Наредба.
§ 5. Настоящата наредба се приема на основание чл. 45а от Закона за общинската собственост и отменя Наредба № 12 - „За настаняване под наем на граждани с доказани жилищни нужди и продажба на общински жилища на техните наематели и на други лица”, приета с Решение № 196/24.02.2005 г. на ОбС Казанлък, пром. и доп. с Решение №475 от 29.06.2006 г. на ОбС Казанлък, изм. с Решение № 218/09.07.2009 г. на ОбС Казанлък, изм. с Решение № 611/22.03.2011 г. на ОбС Казанлък.
§ 6. В едномесечен срок от публикуване на настоящата Наредба кметът на Общината утвърждава образците на предвидените в същата документи. 
§7. (Нов, с Решение № 839/17.12.2013 г.)  В срок до 01.03.2014 г. Комисията по чл. 8 да преразгледа картотеката на нуждаещите се от жилища лица и техните семейства и да я приведе в съответствие с изискванията на чл. 4 от настоящата наредба. 

Общински съвет – Казанлък
Наредба № 12 за настаняване под наем на граждани с доказани жилищни нужди и продажба на общински жилища, приета с Решение №304/24.07.2012 г., 
(Изм. с Решение № 839/17.12.2013 г., изм. с Решение № 857/24.01.2014 г., изм. с Решение №1315/13.05.2015 г., изм. с Решение № 147/28.04.2016 г., изм. с Решение №202/30.06.2016 г., изм. с Решение № 975/28.02.2019 г.) 

 
